**Ylöjärven kaupunki/Ylöjärven lukio                                                           LAUSUNTO**

**Pallotie 5**

**33470 Ylöjärvi**

**Ylöjärven kaupungin lausunto luonnoksesta hallituksen esitykseksi eduskunnalle lukiolaiksi ja laiksi ylioppilastutkinnon järjestämisestä annetun lain muuttamisesta**

**Opetus- ja kulttuuriministeriölle 6.3.2018**

**Viite: OKM/41/010/2017**

1. **Lukiokoulutuksen rakenteen uudistus**

Pidämme hyvänä sitä, että luonnoksessa lukiokoulutuksen yleissivistävyys säilyy ja valinnaisuuteen suhtaudutaan maltillisesti. Positiivista on myös se, että yleissivistävyyttä ei nähdä pelkästään tietona vaan enenevissä määrin myös erilaisina taitoina ja laaja-alaisena oppiainerajat ylittävänä osaamisena.

Yhtenä selkeänä parannuskeinona tiedon pirstaleisuuden vähentämiseksi lanseerataan lakiluonnoksessa käsite opintojakso, joka pisteytetään opintopisteillä niiden sisältämän työmäärän mukaan. Opintojaksot mahdollistavat nähdäksemme koulujen omien vahvuuksien mukaisten opintokokonaisuuksien rakentamisen tuntijaossa olevien eri aineiden opinnoista. Ne antavat mahdollisuuden erityyppisiin kokeiluihin ja tätä myöden myös kokeilukulttuurin kasvattamiseen lukioiden työyhteisöissä. Opiskelijan kannalta opintojaksot mahdollistaisivat parhaimmillaan opiskelijan tietoja eheyttäviä kokonaisuuksia, joiden kautta merkityksellisten yhteyksien rakentaminen eri alojen välillä helpottuisi. Opintojaksot mahdollistaisivat myös jatko-opinnoissa ja työelämässä tarvittavien taitojen harjoittelemisen osana opintojakson toteutusta. Myönteisenä nähdään myös se, että kursseja laajempiin opintojaksoihin siirtyminen voisi vähentää arviointia ja siten opiskelijoita kuormittavia koeviikkoja.

Vaikka näemmekin opintojaksot positiivisena uudistuksena, niin niihin liittyy mielestämme muutamia asioita, jotka olisi syytä ratkaista ennen lain voimaantuloa. Opettajien nykyinen palkkausjärjestelmä mahdollistaa tilanteen, jossa saman opintojakson opettamisesta eri opettajat saavat oman aineen opetusvelvollisuuden mukaista palkkaa, joten potentiaalisesti samasta työstä saadaan eri palkka. Lisäksi miten opiskelijoiden tasa-arvo opiskelussa säilyy lukioiden välillä, jos kokonaisuudet riippuvat yksittäisen lukion opettajien innovointikyvystä, innostuneisuudesta ja jaksamisesta. Tämän takia kehitys- ja opetussuunnitelmatyö opintojaksojen rakentamiseksi pitäisi vähintäänkin resursoida asianmukaisesti. Myös valmiiden kokonaisuusehdotusten tai -suositusten antaminen voisi olla järkevää. Huomioitavaa on, että kokonaisuuksien tosiallista toteuttamista hankaloittaa myös lukion perinteiset jäykät rakenteet; jaksojärjestelmät ja lukujärjestyspohjat. Nämäkin vaatinevat innovatiivisia ratkaisuja tulevaisuudessa.

Toinen muutos lakiesityksessä rakenteeseen liittyen oli opintopisteisiin siirtyminen. Tämän tarkoituksena on lähentää lukiokoulutusta ja korkeakoulutusta toisiinsa. Jos tämä muutos mahdollistaa lukiokoulutuksen ja korkeakoulutuksen yhteistyötä ja lisää ymmärrystä näiden kahden välillä niin kurssien sijaan opintopisteiden laskeminen ei ole mielestämme ongelma.

1. **Lukiolaisen hyvinvointi**

Lain valmistelussa on kiinnitetty erityistä huomiota lukiolaisen hyvinvointiin. Tämä nähdään myönteisenä kehityksenä - joskin opinto-ohjauksen henkilökohtaisen opintojen aikaisen ohjauksen lisääminen, erityisopetusoikeus ja jälkiohjaus eivät välttämättä ole niitä toimenpiteitä, joilla mielestämme oikeasti pystytään lisäämään lukiolaisen hyvinvointia. Silti näemme, että opiskelijan oikeus saada henkilökohtaista ohjausta ja erityisopetusta sitä tarvitessaan, on ehdottomasti positiivinen asia. Henkilökohtaisen ohjauksen saaminen toteutunee jo nykyiselläänkin monessa lukiossa, mutta lain avulla tämä asia voidaan turvata jokaiselle lukiolaiselle. Myönteistä on lisäksi vielä se, että lakiluonnoksen valmistelussa on otettu huomioon, että näistä ohjaukseen liittyvistä lisävelvoitteista syntyy kustannusta lukioille.

1. **Yhteistyövelvoite lukioiden ja korkeakoulujen välille**

Suurin osa lukiolaisista tähtää korkeakouluopintoihin, joten yhteistyövelvoite korkeakoulujen kanssa on vain myönteinen asia. Yhteistyön tekeminen ulospäin kehittää lukiota ja se on mielestämme erittäin tärkeää paitsi korkeakouluihin niin myös yrityksiin, yleisesti työelämään ja muihin jatko-opintoja järjestäviin tahoihin.

1. **Ylioppilastutkinnon järjestämisestä annetun lain muuttaminen**

Ylioppilaskokeen uusimisrajoitusten poistaminen on järkevää, kun katsotaan asiaa opiskelijan kannalta ja tämän lain rinnalla etenevän korkeakoulujen valintamenettelyn uudistuksen näkökulmasta. Opiskelijan kannalta paineet kokeiden tuloksista vähenisivät, joskin lakiuudistus saattaisi myös lisätä negatiivisia ilmiöitä ylioppilaskokeisiin liittyen kuten esimerkiksi huonoa kokeisiin valmistautumista.

Lukion kannalta kokeiden valvominen ja niiden korjaaminen on kustannuskysymys. Ratkaisemattomin asia on nyt jo monessa lukiossa vallitseva tilanahtaus. Jos omien lukiolaisten lisäksi uusimaan tulisi tuntematon määrä kokelaita, niin monen lukion kohdalla kirjoittamiseen varattujen tilojen riittävyys olisi koetuksella.

Ratkaisu tähän asiaan voisi olla uusimiskertojen maltillinen lisääminen Gaudeamus Igitur -raportin hengessä. Tässä tultaisiin opiskelijaa vastaan, kuitenkaan tekemättä tilannetta sietämättömäksi lukioille tila- ja kustannusmielessä.

 **Lausunnon keskeinen sisältö:**

* Opintojaksot ovat positiivinen uudistus, kun niiden toteutus vaan mietitään huolella. Kehitys- ja opetussuunnitelmatyö opintojaksojen rakentamiseksi pitää resursoida asianmukaisesti.
* Kurssien muuttaminen opintopisteiksi ja lähentyminen korkeakouluja tätä kautta ei ole ongelma. Velvoite korkeakouluyhteistyöhön on myös positiivinen uudistus.
* Lukiolaisen hyvinvointi ja siihen liittyvät toimenpiteet ovat kannatettavia, joskin opinto-ohjauksen henkilökohtaisen opintojen aikaisen ohjauksen lisääminen, erityisopetusoikeus ja jälkiohjaus eivät välttämättä ole niitä toimenpiteitä, joilla mielestämme oikeasti pystytään lisäämään lukiolaisen hyvinvointia.
* Uudistus ylioppilaskokeiden täysin rajoittamattomasta uusimisesta ei ole kannatettava.

Ylöjärvi 6.3.2018